הצדדים הסמיכו אותי להכריע את הדין בהתאם לסעיף 79א(א) לחוק בתי המשפט [נוסח משולב], התשמ"ד-1984 וזאת לאחר שהוסברה להם המשמעות הנובעת מכך. לאחר ששמעתי את נהגת רכב התובעים, גב' מרציאנו אילונה ואת נהג רכב הנתבעת, מר דן שינדלר, במסגרת דיון שהתקיים לפניי ביום 8.5.16, והתרשמתי מעדותם, עיינתי בכתבי הטענות, בהודעות הנהגים, בתמונות הנזק לכלי הרכב המעורבים בתאונה ((ת/2)(נ/3)) וביתר הראיות, אני סבורה כי יש לחלק את האחריות לגרם התאונה בין שני הנהגים המעורבים בתאונה באופן בו נהגת רכב התובעים, גב' מרציאנו אילונה תישא ב- 60% מהאחריות לגרם התאונה ונהג רכב הנתבעת, מר שינדלר, יישא ב- 40% ממנה.
אשר לתביעה העיקרית: אני מחייבת את הראל חברה לביטוח בע"מ, לשלם לתובעים, באמצעות התובעת 1, סכום של 2,824 ₪ , צמוד מיום 22.1.15 ועד למועד התשלום המלא בפועל. כמו כן תשלם הראל חברה לביטוח בע"מ את אגרת בית המשפט (40%, חלק יחסי), שכר עדת התובעים כפי שנפסק בדיון ושכר טרחת עורך דין בסכום של 1,500₪. הסכום הכולל ישולם תוך 30 יום ממועד קבלת פסק הדין.
אשר לתביעה שכנגד: אני מחייבת את איי. אי. ג'י חברה לביטוח בע"מ, לשלם להראל חברה לביטוח בע"מ, סכום של 1,411 ₪, צמוד מיום 12.5.15 ועד למועד התשלום המלא בפועל. כמו כן, תישא איי. אי. ג'י. חברה לביטוח בע"מ בתשלום אגרת בית המשפט (60%, חלק יחסי), שכר עד הראל, כפי שנפסק בדיון ושכר טרחת עורך דין בסכום של 1,500 ₪. הסכום הכולל ישולם תוך 30 יום ממועד קבלת פסק הדין.
נוכח סיום ההליך לפי סעיף 79א(א) לחוק בתי המשפט [נוסח משולב], התשמ"ד-1984, אני פוטרת את התובעים והתובעת שכנגד מתשלום המחצית השנייה של אגרת בית משפט.
ניתן היום, ד' אייר תשע"ו, 12 מאי 2016, בהעדר הצדדים.